Էնդոկարդ

Էնդոկարդ, սրտի պատի ներքին շերտն է, որը պատում է սրտի խոռոչները։ Էնդոկարդի բջիջները կենսաբանորեն և սաղմնայնորեն նման են արյունատար անոթների ներքին շերտին՝ էնդոթելին։ Էնդոկարդը նաև ապահովում է փականների և սրտի խոռոչների պաշտպանությունը։

Էնդոկարդից ավելի մակերեսայնորեն տեղակայված է միոկարդը՝ սրտի մկանային շերտը, որը պատասխանատու է սրտի կծկման համար։ Սրտի արտաքին շերտը կոչվում է էպիկարդ, իսկ ամբողջ սիրտը շրջապատված է ֆիբրոզ պարկով՝ պերիկարդով, որի մեջ կա քիչ քանակի հեղուկ։

Գործառույթ 
Էնդոկարդը հիմնականում կազմված է էնդոթելային բջիջներից, կարգավորում է միոկարդի գործառույթները։ Այդ կարգավորումը կատարվում է սրտի կծկողականությունը ապահովող համակարգից զատ։ Բացի այդ, միոկարդի մազանոթների էնդոթելը նույնպես ունի կարգավորիչ դեր։ Այսպիսով սրտային էնդոթելը (էնդոկարդը և անոթների էնդոթելը), կարգավորում է սրտի զարգացումը ինչպես սաղմի մոտ, այնպես էլ հասուն մարդու մոտ, օրինակ՝ հիպերտրոիֆիայի ժամանակ։ Դրանից բացի, սրտամկանի բջիջների էլեկտրոֆիզիոլոգիական միջավայրը և կծկողականությունը նույնպես կարգավորվում են սրտային էնդոթելի կողմից։

Էնդոկարդը նաև որոշակիորեն կատարում է արյունա-սրտային պատնեշի դեր, այդպիսով կարգավորել սրտամկանի բջիջների իոնային միջավայրը։

Կլինիկական նշանակություն
Սրտամկանի ինֆարկտի ժամանակ միոկարդի իշեմիան կարող է հասնել մինչև էնդոկարդ, այդպիսով առաջացնելով տրանսմուրալ ինֆարկտ։ Ավելի քիչ տարածուն ինֆարկտները սովորաբար սուբէնդոկարդիալ են և չեն ախտահարում էպիկարդը։ Սուր սկզբի դեպքում սուբէնդոկարդիալ ինֆարկտները ավելի վտանգավոր են, քան տրանսմուրալ ինֆարկտները, քանզի դրանք առաջացնում են մահացած հյուսվածք, որը շրջապատված է վնասված միոցիտներով։ Այդ վնասված հատվածը կուղարկի ազդակներ ավելի դանդաղ, ինչը կարող է բերել առիթմիաների զարգացման։ Վնասված հատվածը կարող է մեծանալ և սպառնալ կյանքին։ Քրոնիկ ընթացքի դեպքում տրանսմուրալ ինֆարկտները ավելի վտանգավոր են, քանզի ժամանակի ընթացքում առաջացող սպիական հյուսվածքը բերում է սիստոլիկ ֆունկցիայի խանգարման, խանգարված դիաստոլիկ թուլացման և թափածակման, թրոմբների առաջացման բարձր ռիսկի։

Ապաբևեռացման ընթացքում ազդակը հաղորդվում է էնդոկարդից դեպի էպիկարդ, իսկ վերաբևեռացման ժամանակ ազդակը շարժվում է էպիկարդից դեպի էնդոկարդ։ Ինֆեկցիոն էնդոկարդիտի ժամանակ էնդոկարդը ախտահարվում է բակտերիաների կողմից։

Տես նաև 
 Սիրտ
 Միոկարդ
 Պերիկարդ

Ծանոթագրություններ

Արտաքին հղումներ

Սիրտ-անոթային համակարգ